khistorydata/jeongjo-sjw-relations huggingface dataset:
정조 4년
持平徐郁修疏曰。伏以臣有老母。年今八十有一矣。稟質虛弱。疾病侵尋。不幸十數年來。轉益沈痼。當夏泄痢之交作。眞元漸脫。有時關格之猝發。喘息莫通。居常凜凜。實有朝夕難保之憂。邇來暄涼失攝。食飮乖當。神精益耗。筋力轉鑠。目今危形敗症。日甚一日。對案。輒嘔有食輒泄。臣方晝夜相扶。憂惶罔措。以萬分至危之症。無一刻暫捨之勢。召牌之下。祗承無路。玆敢疾聲呼籲於天地父母之下。伏乞聖慈。察臣情私。鐫臣職名。俾便救護。仍治臣瀆擾之罪。以肅朝綱。千萬幸甚。臣於乞免之章。不宜贅及他說。而耿耿憂憤。風宵未已。敢此附陳焉。噫。彼鄭妻龜柱。通天亘地之罪。爲今日臣子者。腐心痛骨。義不可共戴一天。而五年于玆。一兪尙靳。三司之聲討。徒歸文具。擧國之憤惋。去而益切。臣謂亟揮乾斷。夬正王法。斷不可已也。嗚呼。國榮之罪。可勝誅哉。不思聖上倚毗之恩。恣行一己威福之權。其負國之罪。彌天之惡。實罄竹難盡。擢髪難贖。噫嘻。痛矣。肅肅淸禁。非人臣行樂之所。而肆然挾妓。略無顧忌之心。堂堂文陛。卽人臣盡禮之地。而偃然不趨。全没敬謹之容。臺閣言辭。非渠所可操縱。而必使關由待其可否。一或不然。輒思逞憾。人物通塞。非渠所可擅恣。而必皆主張。隨其愛憎。一世公議。任其低仰。八方賂遺。白日公行。莫體聖明懲貪之政。百官輪蹄。俟時爭湊。罔念臣子布權之戒。同氣之慼。逐日張樂。不顧禮防之掃地。無賴之輩。傾財糾結。不嫌聚首而同居。甚至於拘顔面嫌勢力等語。恣意發口。此事不可再擧之言。沮戲大計。惟恐權柄之或移。罔念宗社之至重。人臣有一於此。罪固罔赦。況其貫盈之惡。無一分可恕之端。而齊一國可殺之憤者乎。究厥罪犯。萬剮猶輕。而遠竄之請。尙下亟停之敎。臣竊爲之痛惋也。臣謂爲先亟允已發之論。夬正當施之律。斷不可已也。臣於柱翼酌處之命。旣發還寢之啓。又陳嚴鞫之請。而未蒙允兪。臣不勝抑欎憂憤之至。噫。渠以丙丁間漏網之餘孽。窮凶情節。隨處彰露。王府訊覈。不容少緩。在朝家治逆之道。固當一一摘發。以鉏其潛伏之根柢。而奈之何當刑而還停。宜覈而徑勘。使凶逆之徒倖逭。而臣民之憤久鬱也哉。臣謂更令設鞫嚴問。快正王法。斷不可已也。臣無任激切屏營之至。答曰。省疏具悉。裁酌在中。爾其勿辭。從速察職。大司憲李𡊠疏曰。伏以臣向叨見職。以柱翼請討事連日求對。而適當常參入侍之日。只知所懷之爲急。未顧合辭之宜先。顚倒失序。壞損臺體。相率引避。至蒙鞶禠。罪在不職。祗切自訟。纔及一旬。恩除復降。殆若以臣而代臣者然。臣誠惝怳感激。靡所容措。其在義分。固當竭蹶。而自顧情勢。無路承膺。日昨賓對。坐犯違傲。玆敢露章自列。伏乞聖慈。亟遞臣職。以安私分焉。臣於乞免之章。不宜贅及他說。而第於柱翼一事。尙未究竟。臣何可以煩瀆爲嫌。而終事泯默也哉。嗚呼。柱翼之罪惡。臣旣屢牘論列。鎭日筵奏。辭窮意竭。無復餘藴。而誠未仰孚。言不見槪。兪音尙靳。天聽愈邈。此所以輿憤冞激。公車日積。殆不知止者也。柱翼一門之諸賊。卽亘萬古所無之劇逆。而渠反愛惜之。陰護之。蓄之於心。發之於文。究其情跡。實有浮於伏法諸賊也。前後四供。渠已自服。而至於同情之人。終始抵賴。隱諱不發。噫。鉏草誅根。遏流塞源。古人有言。令此連腸同惡之輩。必將因此究得。打破窩窟。而殿下乃以打草驚蛇爲譬。又以文字隱暎爲喩。此有大不然者。天網恢恢。務令反側自安。而鴞音莫變。狼性愈惡。此豈有化赤子之望乎。自古謀逆。或有暗室綢繆者。而惟彼凶肚逆腸。昭著文字。刋行一世。則其可曰隱暎而已乎。逆節斷案。彰露無餘。則此豈在於可從不可從之間。而臣於聖敎。莫曉其所以也。況今巨慝權凶。尙此容貸。人心疑懼。國勢孤危。此正夬奮乾綱。大伸王章。使凶徒遺孽。咸伏其罪。福根可拔。亂本可塞之一大機會。而此等凶孽。一味寬假。鎭安之敎每下。懲討之說莫行。臣亦自初至今。沬血力請而不能自已者也。竊願殿下。亟從臣言。特命設鞫。其所根因情節。嚴加究覈。快正王法。同情諸凶。期於斯得。以絶凶逆之源。以洩神人之憤焉。臣無任屏營祈懇之至。答曰。省疏具悉。言之聒聒。聽之邈邈者。誠以勘酌有素也。卿其勿辭行公。
정조 4년
庚子八月二十六日。兼春秋朴行淳刑曹啓目。罪人崔廷喆。嚴刑輸情。何如。啓。傳曰。若是抵賴。則捕校憑公行惡之習。何以懲戢是旀。況旀捕廳之法。元無償命是隱則。此後捕將。雖有白地構罪。擅自殺越人命是良置。幺麽一校。尙不能抵法。亦何以知懼。更良各別嚴刑。期於得情爲良如敎。
정조 4년
宗簿寺啓。以安川君烓。省記過時罪。緘辭以聞。啓。傳曰。分揀爲良如敎。
정조 4년
刑曹啓目。僞寶罪人金龍河。終不吐實。嚴刑取服。何如。啓。傳曰。大凡死囚。必寓求生必死之義。而至於此囚。不但再犯死罪之狀。萬萬凶獰。初旣承款。將至置法是如可。特蒙曠蕩之聖恩。減死發配之後。又復僞造。捕廳之招。一一承款。到今變招者。眞所謂殺無赦。此不正刑。何以勵末俗。更加箇箇嚴刑。期於輸款爲良如敎。
정조 4년
刑曹啓目。殺獄罪人白占卜。終不吐實。嚴刑取服。何如。啓。傳曰。詞案丁寧。參證具備。渠雖喙長三尺。何以發明。嚴刑得實爲良如敎。
정조 4년
刑曹啓目。僞寶罪人金奉鎭。嚴刑取服。何如。啓。傳曰。逮囚幾近十年。受刑又近百次。如是發明之狀。殊極痛惡兺除良。渠以獄魁。侵虐獄囚。徵索賄賂之狀。前已綻露。有嚴立科條。各別防戢之朝令是加尼。卿等新叨之後。果亦申明嚴禁是隱喩。此囚乙良。所犯情節。加刑得情爲有矣。右項作挐之事。更有所犯是去等。爲先勿拘日次之限。別樣嚴刑懲治爲良如敎。
정조 4년
刑曹啓目。僞寶罪人朴𤩕。嚴刑輸情。何如。啓。傳曰。乍吐旋呑。延施至今者。誠極獰慝。更爲嚴刑。期於輸情爲良如敎。
정조 4년
刑曹啓目。罪人李光點。無意直告。嚴刑得情。何如。啓。傳曰。再次承款之後。忽地變辭於結案時。今則獄老生奸。盤覈無路。更良出意見嚴問。仍爲加刑得情爲良如敎。
정조 4년
刑曹啓目。罪人張漢福。嚴刑得情。何如。啓。傳曰。殺人償命。三尺至嚴。況旀情節已綻。可謂諱不得。更加嚴刑。期於取服爲良如敎。
정조 4년
刑曹啓目。罪人印殷復。嚴刑輸款。何如。啓。傳曰。匿名付榜。何等罪犯是旀。構誣土主以惡逆之科。究厥情節。尤極凶慘。此不窮詰得實。當此百怪層生之日。無以少戢。箇箇各別嚴刑。以爲承款之地爲良如敎。
정조 4년
刑曹啓目。殺獄罪人安七金加刑。啓。傳曰。不但宮房豪奴。作弊民間之爲可痛。此漢若不能嚴刑。俾卽首實。則惟彼小民。餞歲宰屠之時。此等所犯。謂之乘醉。其將種種有之。此漢置法。可謂生道殺人。更爲加刑。以爲從速結案之地爲良如敎。
정조 4년
刑曹啓目。盜印罪人金廷周加刑。啓。傳曰。此等奸細之徒。不可不嚴詰窮覈。加刑取招爲良如敎。
정조 4년
刑曹啓目。殺獄罪人李千奉。嚴刑輸情。何如。啓。傳曰。箇箇直招於漢傑生前是如可。及其致斃之後。如是抵賴。似出於死中求生。是乃代死之法。至嚴且重。不可容貸。依前嚴刑。期於直招爲良如敎。
정조 4년
刑曹啓目。以河東府破船事。沙格等。令道臣嚴訊取服。張孟龍段。旣有更査之命。上裁。何如。啓。傳曰。議處爲良如敎。
정조 4년
庚子八月二十六日辰時。上御寶慶堂。左承旨同副承旨同爲入侍時。左承旨徐有防。同副承旨金宇鎭。記事官金載瓚徐龍輔李集斗。以次進伏訖。上曰。上注書。雖未肅拜。先爲入侍。命宇鎭讀奏刑曹草記各道狀啓訖。命有防書持平徐郁修疏批。命退。承史以次出。
정조 4년
庚子八月二十六日午時。上御宣政殿。藥房三提調入侍時。都提調鄭弘淳。提調金華鎭。副提調鄭昌聖。記事官金載瓚徐龍輔李集斗。以次進伏訖。弘淳曰。夜間聖候。若何。上曰。膈滯尙未快愈。感氣亦隨以終不快解矣。可悶。弘淳請診候。上曰。置之。上曰。禁衛大將。今當隨駕。故卿則復除藥院之任矣。弘淳曰。大將隨駕。誠幸矣。命書榻敎曰。進御加味養胃湯一貼。煎入。命退。諸臣以次出。
정조 4년
庚子八月二十六日戌時。上御寶慶堂。坐直承旨入侍時。同副承旨金宇鎭。假注書趙興鎭。記事官徐龍輔李集斗。以次進伏訖。上曰。留院公事入之。出榻敎上曰。右承旨入侍。出榻敎右承旨朴祐源進伏。命分讀公事訖。以咸鏡監司李命植。慶興府使具悏罷黜狀啓。命書傳敎曰。法外加分。固有擅分之罪。觀此狀辭。參以事勢。容有可恕之端。況旣一邊報營。則亦與擅分差異。此時本邑迎送。尤不可不軫念。此狀啓置之。以此意分付該府。使貰其擅行之罪。許救盡劉之民。在渠出力贖愆之秋。又於來頭。欲試勤慢。雖一夫一婦。毋至塡壑。毋或流散之意。更加各別嚴飭事。下諭于本道臣。又命書傳敎曰。陵幸隔日。整理使出去。又在卽矣。度支長必以諫長所懷爲引義。而人心過中。予已洞悉。豈可以此。作自劃之端。目下擧行。實屬時急。兼戶曹判書蔡濟恭。申飭行公。本曹且有下詢事。明朝使之來待。上命祐源書傳敎曰。今番陵幸。程途稍遠。往返之際。易致晩暮閱試之擧。非所可論。砲車等轉輸之際。徒貽巨弊。切勿待令事。分付各營門。勿出朝報又命書傳敎曰。今番陵幸時砲具。自有訓局器械軍器寺。則勿爲待令。此後依此定式擧行。勿出朝報又命書傳敎曰。假注書趙興鎭。以次對注書。徑自出去。致有昨日葛藤。禁推。命退。承史以次退出。
정조 4년
行都承旨鄭昌聖坐。左承旨徐有防式暇。右承旨朴祐源坐。左副承旨李亨元坐直。右副承旨李益烍坐。同副承旨金宇鎭坐直。注書一員未差金載瓚仕。假注書趙興鎭仕直。事變假注書沈達漢仕。
정조 4년
鄭昌聖啓曰。明日視事取稟。傳曰。停。
정조 4년
李亨元。以都摠府言啓曰。今日入直。內三廳武兼禁軍及軍兵等。中日習射。請出標信。傳曰。停。
정조 4년
傳于金宇鎭曰。戶工房承旨入侍。
정조 4년
金宇鎭啓曰。兼戶曹判書蔡濟恭牌不進。推考傳旨。今方捧入。而來侍命下之後。如是違牌。事甚未安。更卽牌招。何如。傳曰。允。
정조 4년
又啓曰。兼戶曹判書蔡濟恭三牌不進。推考傳旨。今方捧入。而特敎牌招入侍有命。而一向違召。無意承膺。事體所在。誠極未安。且今整理擧行。一時爲急。所當更請牌招。而係是一日四牌。何以爲之。敢稟。傳曰。更爲牌招。
정조 4년
又啓曰。兼戶曹判書蔡濟恭四牌不進。推考傳旨。今方捧入。而特敎之下。如是違牌。分義事體。俱極未安。所當更請牌招。而係是一日五牌。何以爲之。敢稟。傳曰。大關分義。卽爲入侍。
정조 4년
鄭昌聖。以弘文館言啓曰。副修撰李時秀。謂有情勢。不爲行公。卽爲牌招察任。何如。傳曰。允。
정조 4년
以副修撰李時秀牌不進罷職傳旨。傳于金宇鎭曰。只推。更爲牌招。
정조 4년
傳于金宇鎭曰。坐直承旨入侍。
정조 4년
金宇鎭啓曰。今此永陵親祭時。祭文當爲製進。而大提學未差。藝文提學兪彦鎬。弘文提學金鍾秀。皆兼奎章閣提學而俱在外。無他製進之人。前大提學黃景源。待明朝牌招。何如。傳曰。允。
정조 4년
鄭昌聖。以弘文館言啓曰。新除授修撰李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 4년
鄭昌聖。因內醫院官員。以都提調提調副提調意啓曰。自前陵幸擧動時。若是經宿之地。則陪從掌務官一員。例自司僕寺。補把馬一匹許給矣。今此永陵行幸時。依前例許給之意。分付該寺。何如。傳曰。允。
정조 4년
李亨元。以兵曹言啓曰。陵行在近。本曹郞廳守宮及侍衛各差備。不可不備員。新除授佐郞趙城鎭在外。未及上來。侍衛及各差備。無以推移。不可無變通之道。佐郞趙城鎭。今姑改差。其代。令該曹以在京無故人員。口傳差出以爲備員之地。何如。傳曰。允。
정조 4년
吏曹口傳政事。以李運彬爲兵曹佐郞。
정조 4년
李亨元。以兵曹言啓曰。今此行幸時。交龍旗預爲調習矣。今亦依前例。旗與竹。出郊外試習之意。敢啓。答曰。知道。
정조 4년
又以兵曹言啓曰。闕內入直訓鍊都監局別將把摠哨官內三廳將守門將銅龍門把摠哨官及昌慶宮入直本曹郞廳等番單子。每中日入啓受點。趁期替直矣。今番則動駕相値。勢難受點替直。依舊例今八月二十九日受點人員。來九月初五日至。仍爲入直。巡將監軍。亦以來九月初一日受點人員。初三日至。以爲仍察。而來九月初二日初三日至。大省記及別省記。依例修正。初一日預爲書入。京中軍號。亦爲來九月初二日三日至。初一日預爲啓下。留置政院。逐日頒布。隨駕所軍號。自隨駕所啓下頒布之意。敢啓。答曰。知道。如多日經宿之時。雖用此例。而今番只是一宵。且各營軍兵仍番。渠輩之弊。誠合軫念。而計其日子。新番初日。卽還宮日也。初一日依例受點。還宮後替直事。知委。可也。
정조 4년
李亨元。以兵曹言啓曰。道路事知。令兵判棍問以奏事。命下矣。依傳敎。臣來詣闕外。道路摘奸事知兼司僕李凞章鄭坪等處。其踰限貽弊委折。多般棍問。則所供內。今月二十四日。道路摘奸單子啓下後。巳時量發程。自京至陵所六十里及距坡州新作路葦田村二十五里止看審。而仍値日暮。留宿村店。翌日開東時。自葦田村至坡州牧十里及自本州至京八十里之程。又爲摘奸以來。而所逕道路。有名稱處及隱溝造橋。探問看審。一一記來。又與各營將校相議。陣基分排指揮之際。自爾遲滯。以致犯昏。萬萬惶恐。而至於貽弊一事。則昨年傳敎之後。往來路費。自本曹題給。豈敢有一亳貽弊之事云矣。敢啓。傳曰。今番則分揀放送。後勿如是之意。各別嚴飭。
정조 4년
鄭昌聖。以禮曹言啓曰。來九月二十二日。大殿誕日陳賀。國忌齋戒相値。事當退行。而自前如此之時。則有啓稟後擧行之例矣。今番誕日陳賀。以同月二十四日。退定磨鍊節目。何如。傳曰。設賀一款。非所可論。權停。可也。
정조 4년
又以禮曹言啓曰。故兵使李長爀致祭。以今八月二十九日。振威地設行事。已爲啓下矣。卽接京畿監司移文。則當此幸行。各邑責應。萬分緊急。祭官等事。難以擧行云。事勢如此。不可無變通之道。致祭日字。今姑退行之意。知委。何如。傳曰。允。
정조 4년
又以備邊司言啓曰。因平安監司鄭尙淳狀啓。江界例貿體蔘五斤。勿爲移定於北道。元稅蔘中量減事。旣已稟定矣。戶曹六斤內減三斤。宗親府二斤四兩內減九兩。議政府二斤內減一斤。中樞府一斤四兩內減七兩。以示朝家軫恤江民之意。分付道臣。何如。傳曰。日前筵席。已有所酬酌。爲江民除弊。剋削京司之物。固無不可。而至於三府蔘之減數。誠有如何之端。予則曰民事雖重。敦宗親敬大臣之義。在所當念者。此則置之。戶曹蔘減數事依施。藥院之蔘。本不苟艱。本邑所貢中。二斤減除。以充五斤之數似好。與內局提調消詳。更爲稟處。可也。
정조 4년
又以備邊司言啓曰。黃海水使金相台。在任身死矣。返柩時。依法典擔軍題給之意。分付所經各道。何如。傳曰。允。
정조 4년
李亨元。以訓鍊都監言啓曰。本局別將李鼎炳。以宣傳官。陵幸時侍衛進參。故相妨於領軍之任。改差之意。敢啓。答曰。知道。
정조 4년
又以禁衛營言啓曰。本營一番騎士將安翼濟。時在平安道阿耳鎭任所。幸行隔日。領軍將官。不可曠闕。改差。何如。傳曰。允。
정조 4년
鄭昌聖。因宗親府郞廳。以有司堂上意啓曰。今此永陵幸行敎是時。宗臣十二員。以每品例爲隨駕。而摠管及老病罷散。在喪人員外。只是六員。以此數依前隨駕之意。敢啓。答曰。知道。
정조 4년
李益烍。以義禁府言啓曰。因京畿監司李鎭衡狀啓據。刑曹粘目內。京畿前都事尹行履。移本府處之事。允下矣。尹行履。今方待命。卽爲拿囚之意。敢啓。答曰。知道。
정조 4년
又以義禁府言啓曰。熊川縣監李汝翼。拿問處之事。傳旨啓下矣。李汝翼時在任所。依例發遣府羅將交代後。拿來。何如。傳曰。允。
정조 4년
又以義禁府言啓曰。時囚罪人柳鎭說。杖一百收贖。告身盡行追奪。邊遠充軍事。照律公事判付內。功減一等。啓下矣。柳鎭說功減一等。杖一百收贖。告身盡行追奪。洪忠道燕岐郡金沙驛徒三年定配。而以議啓內辭意。具罪目。依例發遣府書吏。抻送配所。何如。傳曰。允。
정조 4년
大司諫趙時偉。掌令盧瑞國。持平徐郁修李蘷。獻納宋樂。校理金履禧徐鼎修。副校理朴天行。正言宋民載姜。修撰姜彝正。副修撰李時秀啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處措辭見上答曰。不允。
정조 4년
大司諫趙時偉。掌令盧瑞國。持平徐郁修李䕫。獻納宋樂。正言宋民載姜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件七件事。亟停勿煩。
정조 4년
掌令盧瑞國啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿竝令王府。設鞫嚴悶。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙堣。亟寢酌處之命。仍令王府。設鞫得情。快正王法。請薪智島薦棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。快正王法。措辭見上答曰。不允。第六件七件事。亟停勿煩。
정조 4년
獻納宋樂啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請薦棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。快正王法。措辭見上又啓曰。新除授司諫李恒祚。時在京畿通津地。請斯速乘馹上來事。下諭。答曰。不允。第九件事。亟停勿煩。下諭事依啓。
정조 4년
戶曹判書蔡濟恭疏曰。伏以。臣所仰恃者吾君。所自信者臣心。以吾君爲恃。故有懷必陳。而時有磯激之言。以臣心爲信。故遇事直前。而恥作依違之態。率是道以行。何往非罪。諫長之奏。宜其嚴且峻也。噫。臣之被讒於人。凡幾遭也。朝廷之不欲容臣。厥惟久矣。今此人言。在臣身。雖驚痛欲死。在事理。亦無足爲怪。臣豈忍逐條分疏。以傷朝廷事面也。但其關西木犯科之句。欲以此累臣而發耶。臣於此事。實有所仰不愧天。俯不怍人。況於昨冬一疏。已陳其初非箚着於臣身之狀。則外至架疊之言。尤何必較挈也。餘外所論列者。臣而有此。宜伏刑章。以昭法紀。臣而無此。惜乎。諫長之容易加人以人臣之死罪也。遲回聖恩。宜去不去。罪戾層積。身名僇辱。事事慙痛。尙誰怨尤。官職去就。今無可論。行幸隔日。整理時急。仰首鳴號。不暇緩聲。伏乞聖慈。亟遞臣職度支之任。使國事無至掣礙。仍許臣退死丘壑。以卒天地生成之澤。千萬幸甚。臣衷情所迫。治疏待曉。夜伏見傳敎下者。開釋備至。眷待隆摰。至有明朝來待之命。負罪賤臣。何以得此。感淚成血。不知死所。第念臣雖無狀。亦旣備數於搢紳之列矣。白簡之彈墨方嚴。險途之餘悸靡定。而憑情恩敎。來帶趨朝。世間寧有如許道理。方命之罪。尤合萬殞。臣無任涕泣祈懇之至。答曰。省疏具悉。度支事時急。非卿言私之時。卿其勿辭。卽速行公。
정조 4년
副修撰尹行修疏曰。伏以。臣遭罹罔極。情勢窮阨。縮伏田里。分甘棄廢。不意甄錄之恩荐及屏蟄之蹤。每奉除旨。淸血交迸。誠不知何以得此於聖朝也。向來柱翼之疏。尙忍言哉。悲憤抑塞。寧欲無訛。惟是天日在上。照燭無餘。簡策昭垂。塗人耳目。臣不欲費辭張皇。只就其語及臣家者。略暴梗槪而已。及其再疏與避辭出。而醜辱轉加。崩隕益切。陳疏見阻。竟速勘罷。及今柱翼之逆節畢露。國人齊憤。而顧臣踪地。久益危蹙。旣不得隨衆懲討。固何敢以私事煩浼。而第伏念臣之先祖。屏處田野。不預朝事。而其於保護春宮之道。一段苦誠。終始慻慻。伊時之私書往復。蓋亦此意。而今於柱翼疏後章奏迭起。急於扶抑。至以謂初無保護之可論。其言則雖斥姜忱。而其意則實襲柱翼。信如斯言。則何爲而有辛巳公卿之聯箚也。雖因會議有命。未及登徹。而其署名之人。具在於故相臣崔錫鼎集中。及其首相三箚被譴。則兩儒臣上章伸救。有曰爲春宮保護之方。靡不用極。繼以所懷。盛陳保安之方。其餘筵奏箚論。又皆歷歷可數。而其歸則皆保護也。甲戌以來。朝議歧貮。轉相疑阻。而至於保護二字。人莫敢異同者。誠以分義之所當然。秉彝之所共得。則今於近百年之後。忽加顯斥。有若忌諱而厭惡之者何也。噫。事已往矣。時已移矣。而前年進一疏。今年進一疏。轉輾層加。致此紛紜。其爲世道之憂。豈但臣家之隱痛也哉。惟我聖上。前後辭敎之及於臣者。丁寧諄複。曲加庇覆。臣莊誦恩言。銘鏤心肝。惟期他日歸語先祖。結草圖報而已。恩除之下。不敢久淹。昨纔來伏私次。而官職去就。初無可論。玆敢瀝血。哀籲於閔覆之下。伏乞聖慈。諒臣悲苦之私。憐臣窮蹙之蹤。亟許鐫削臣見職。仍令選部。勿復檢擬。以靖私義。不勝幸甚。臣無任痛迫震懼。瞻天哀懇之至。答曰。省疏具悉。爾始略暴。粗悉事端。爾其勿辭察職。
정조 4년
待敎徐龍輔疏曰。伏以。臣卽一蒙騃耳。年纔勝冠。名已通籍。犯古人不幸之戒。貽私門未了之憂。五載簪筆。偏荷恩庇。毛髪肌髓。長養於雨露之下。瘡疣垢瑕。陶鎔於造化之中。臣之一身。已非臣有。而況自邇來。門闌太爀。戒懼之私。如集于木。而顧臣內閣兼帶。地淸而職親。望隆而掄簡。卽古所謂龍圖之極選也。如臣鹵莽。苟然充叨。一解之願。寤寐如結。而只緣感激恩數。怵迫義分。未敢飾讓。尙此淟涊。愧懼一念。靡日少懈。矧今直提學臣徐浩修。直閣臣徐鼎修。卽臣之强近親屬也。四堂二郞。一門三人。榮耀盛滿。今古罕覩。雖在閑司。猶係太侈。況此華貫。何安竝據。此不但私心之兢惕。在朝家官人之道。亦豈容若是之苟且也。且以近例言之。銓部竝占。適在臣族。已蒙許解。今臣所處。比前尤盛。則此爲臣必遞之一明證也。玆敢略暴私懇。仰瀆崇嚴。伏惟殿下。天地於臣。父母於臣。體諒之恩。顧何待臣辭之畢也。伏乞亟遞臣奎章閣待敎之任。獲遂微願。俾安私分。不勝幸甚。臣無任懇祈切祝之至。答曰。省疏具悉。經筵故事。三父子猶多竝帶。此或仿張。胡乃越引銓格。不已煩屑。勿辭察職。
정조 4년
大司諫趙時偉疏曰。伏以臣。卽者得見戶曹判書察濟恭之疏。遣辭張皇。疑臣而怒臣者。殊涉深緊。臣不勝懼然駭或之至。臣之日前所懷。爲尊筵體。略加規警。何嘗用意於其間。而今其疏。始以有懷而陳言。有磯激爲被參之由。末乃以加人死罪。外至架疊等語。齗齗不已。何其過也。重臣之前此彼參。臣未知言者何人。論者何事。而臣於近日。已聞常參時。擧措之太沒敬謹。又於伊日。目見平坐偃然之狀。妄以官師相箴之意。有所論列。而其言則所懷也。其事則朝體也。如使重臣。因此而益加敬畏。痛祛舊習。則臣之偶然一言。未必不爲他山之石。而臣言出於虛舟。重臣看作有心。無一自反底意。居然歸臣於傾軋之類。重臣向臣。發惜乎之言。而臣於此。反爲重臣惜之也。噫。臺閣之間。不敢論人得失者。已成一副當時套。雖係譴責微警。動値人疑怒。遂至容默成風。臣實愚戅。未入俗樣。一登前席。妄以目下事說去。以重臣之噴薄。胡至於此。今重臣以遇事直前。信心爲言自許。而不能容人之言若此。臣尤爲之慨然也。臣之暫膺。祗爲引義之地。斷無仍因之理。昨於就職之牌。自犯違傲之誅。只推有命。感惶方切。此際重臣之疏出。而臣之妄言。又爲難進之一端。玆敢略入文字。仰暴微懇。伏乞聖慈。亟命遞臣職名。以解人怒。以靖私義。不勝幸甚。臣無任屏營祈懇之至。答曰。省疏具悉。胡不平說事理。致此葛藤。爾其勿辭察職。
정조 4년
戶曹參判鄭民始疏曰。伏以。臣家本寒素。人則顓蒙。揣分量才。不足備數於百執事之末。而幸際千一之昌時。濫蒙曠絶之洪渥。眷遇旣殊常格。造化若偏一身。平生期望。不過祿仕。而前後踐歷。罔非踰濫。臣亦不知何以得此於聖明也。日夕憂恐。不啻集木而履氷。千萬匪意。忽又伏奉守禦使特除之命。臣誠惝怳罔措。直欲循墻而不可得也。飭敎截嚴。受符體重。感恩畏義。雖不得不黽勉承膺。而株守未保。兠攬至此。凜惕慙恧。歷數日而靡定。嗚呼。臣之受恩於殿下者。河海莫量。天地無極。而抑臣別有所感激而忘死者。臣身旣早貴。未諳世路之艱難。性又寡合。莫省自己之病痛。持此而往。何往不敗。而惟我聖上。悶之憐之。隨事而指導。觸處而庇覆。愛欲其生。曲爲之地。有若上天之陶甄萬物。父母之撫育赤子。此臣所以全保至今。中心隕結。粉身糜骨。生死圖報者也。今忽加之以不相當之職。責之以未嘗學之事。强僬僥以千斤。策駑駘以長途。顚頓狼狽。猶屬臣身。憤誤孤負。將累聖明。非但有傷於明主愼簡之政。亦將有乖於平日軫念之德意也。況以臣之年紀職秩而居是任者。自昔罕有。臣是何人。敢叨誤恩。徊徨失圖。悶隘欲狂。倀倀然如窮。人之無所歸。以我聖上悶之憐之之念。豈不思所以不枉其性。俾保其身。以卒終始生成之澤乎。連値齋日。呼籲無路。今始悉暴衷懇。仰陳於天地父母之前。而至若保障之重。才具之疎。亦屬例讓。不敢覼縷。且臣伏見前司諫兪彦修之疏。以臺通未審。有銓曹堂郞譴罷之請。臣亦其時參政之人。滿心愧悚。有不敢晏然者。伏乞聖慈。亟收新命。以安私分。仍削臣職。以謝人言。千萬幸甚。臣無任屏營祈懇之至。答曰。省疏具悉。始今特授。已多曲諒。卿其勿辭行公。
정조 4년
敦寧都正朴師訥疏曰。伏以。臣忽伏奉敦府除旨。感激恩數。宜卽趨謝。而第臣本無敦寧。今此所叨。有違格例。敢陳短章。仰浼崇嚴。伏乞聖慈。俯垂諒察。亟命照例遞改。以存公格。以安私分。千萬幸甚。臣無任屏營祈懇之至。答曰。省疏具悉。疏辭。下該曹稟處。
정조 4년
庚子八月二十七日卯時。上御寶慶堂。戶工房承旨入侍時。右承旨朴祐源。同副承旨金宇鎭。記事官金載瓚徐龍輔李集斗。以次進伏訖。命宇鎭讀蔡濟恭上疏。命書批答。又命書傳敎曰。旣有及時擧行之事。且有入侍之命。辭疏批下。兼戶曹判書蔡濟恭。牌招察任。命讀守御使鄭民始上疏。命書批答。命書敦寧都正朴師訥疏批。又命書禮兵曹草記判付。命退。承史以次出。
정조 4년
庚子八月二十七日巳時。上御寶慶堂。右承旨入侍時。右承旨朴祐源。假注書趙興鎭。記事官徐龍輔李集斗。以次進伏訖。上曰。都承旨入侍。出榻敎都承旨鄭昌聖進伏。命祐源先退。祐源退出。命書榻敎曰。進御加味養胃湯一貼煎入。勿出朝報上曰。本事元沒模捉。而戶判之如是撕捱。豈不太過乎。昌聖曰。人言旣峻發。則一番引義。在所不已矣。仍命書傳敎曰。本事元沒模捉之事。開釋與否。亦非可論。整理之任。一時爲急。特敎來待之命。今已經宿。而牌招又至於三。一味違召。無意行公。分義事體。寧容如是。兼戶曹判書蔡濟恭。從重推考。更卽牌招。仍令入侍。上命賤臣曰。整理使何日出去與否知入。賤臣承命出回奏曰。初一日出去云矣。上曰。黔巖植炬。自何處擧行云耶。昌聖曰。旣非部字內。故自高陽擧行矣。上曰。不必依前過多爲之。今番幸行。各別節省之意。申飭畿營。命退。承史以次退出。
정조 4년
庚子八月二十七日酉時。上御寶慶堂。坐直承旨入侍時。同副承旨金宇鎭。假注書趙興鎭。記事官徐龍輔李集斗。以次進伏訖。上曰。戶判在家不進乎。宇鎭曰。方待罪於朝房云矣。上曰。何不自政院申飭乎。宇鎭曰。牌去來連爲催促。而終不入來矣。上命書傳敎曰。有召輒違。徒傷事面。重臣去就。雖與庶僚差間。目下擧行。所重在焉。諫長疏賜批。爲開進身之路。待命朝房。何乃太過。兼戶曹判書蔡濟恭。更卽牌招。命退。承史以次退出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨李亨元坐。右副承旨李益烍坐直。同副承旨金宇鎭坐。注書金載瓚仕一員未差。假注書趙興鎭仕直。事變假注書沈達漢仕。
정조 4년
又啓曰。來初一日日次常參。以永陵親祭齋戒相値。頉稟之意。敢啓。答曰。知道。
정조 4년
金宇鎭啓曰。兼戶曹判書蔡濟恭。昨日屢次飭敎之下。連爲違召。無意膺命。事體所在。誠極未安。且今幸行迫頭。整理擧行。萬分時急。卽爲牌招。何如。傳曰。允。
정조 4년
傳于李益烍曰。右承旨入侍。
정조 4년
金宇鎭啓曰。兼戶曹判書蔡濟恭牌不進。推考傳旨今方捧入。而連日違召。終不膺命。事體分義。極涉未安。更卽牌招。何如。傳曰。允。
정조 4년
傳于徐有防曰。禮房承旨入待。
정조 4년
鄭昌聖啓曰。以司僕提調洪樂性上疏。有遞仍間令該房考例稟旨之命矣。取考本寺謄錄。則在前行幸之時。或因內局入直。或以身病。或以留都。不爲隨駕。而無遞改之例矣。敢稟。答曰。知道。
정조 4년
徐有防。以實錄廳郞廳。以摠裁官意啓曰。當此印役方張之時。校讎堂上金熤。差下多日。尙不出肅。事甚未安。爲先推考警責。卽爲牌招察任。何如。傳曰。設有衆所共知之情勢。至於校讎之役。不可以官職言也。義不敢辭避。況以予所覩記。毫無情勢之可引。隱入不出。至請牌招。未知卿宰據執。本自如此乎。督出與處分之間。無以適從。令政院問其委折以啓。可也。
정조 4년
徐有防啓曰。因實錄廳堂上金熤。差下多日。尙不出肅。推考警責。牌招察任。何如。草記。設有衆所共知之情勢。至於校讎之役。不可以官職言也。義不敢辭避。況以予所覩記。毫無情勢之可引。隱入不出。至請牌招。未知卿宰據執。本自如此乎。督出與處分之間。無以適從。令政院問其委折以啓可也事。命下矣。問于實錄廳。則堂上金熤則以爲。臣愚迷昏謬。日前一疏。全昧臺體。致使問備之命。至及於捧入之喉院。臣於是萬萬惶隕。莫省攸措。非不知史局事役之一時爲急。而縮伏俟勘之中。不敢爲唐突出肅之計。至有本廳請牌之擧。臣罪至此。尤合重譴。惶恐隕越。不知所達云矣。敢啓。答曰。知道。牌招察任。
정조 4년
李益烍啓曰。大司諫趙時偉。引避承批之後。不爲傳啓。直爲出去。事甚未安。推考警責。因卽牌招。合辭方張之時。諫院無詣臺之員。除在外外。呈告人員。一體牌招。何如。傳曰。允。
정조 4년
大司諫趙時偉啓曰。臣於向日賓對。目見筵體之不嚴。略論戶判蔡濟恭慢蹇之習。竊附淸朝官師之規。而顧臣論列。初不過平易說去。以存忠厚之風矣。及見其對疏。滿紙張皇。全事噴薄。徒有疑怒之言。少無懲畏之意。故不勝慨然。略控短籲矣。及承批旨。以致此葛藤爲敎。臣於是。滿心悚恧。莫省攸措。噫。臣之所言。本非乖激。而重臣處義。轉加不平。此莫非臣言議風裁。不能見重於人而然也。昨緣夜深。今始來避。所失尤大。其何可一刻晏然於臺次乎。請命遞斥臣職。答曰。勿辭。亦勿退待。
정조 4년
以大司諫趙時偉牌不進罷職傳旨。傳于李益烍曰。只推。
정조 4년
傳于金宇鎭曰。明日大臣入侍。
정조 4년
金宇鎭。以兵曹言啓曰。陵幸在近。本曹郞廳守宮及侍衛各差備。不可不備員。新除授佐郞李運彬。與正郞呂萬永。有四寸男妹應避之嫌。相避之法。在下當遞。佐郞李運彬。依例改差。其代。令該曹以在京無故人。口傳差出。以爲備員之地。何如。傳曰。允。
정조 4년
吏曹口傳政事。以沈商賢爲兵曹佐郞。
정조 4년
李亨元。以兵曹言啓曰。以本曹禁軍軍器修補草記。傳曰。知道。甲胄弓矢。雖曰修補云。而笠之弊破。衣之藍縷。馬鞭刀槊之不堅無光。火具番廳之無實不潔等事。果皆一一摘奸。或自本色改備。或令渠輩換造。亦又申飭番將。淨掃嚴束乎。此草記極爲沒實。更令本曹判書知悉。可改可換。可飭者。惕念擧行。況今大內爲至近之地。除尋常恪勤之意。一體知悉事。命下矣。禁火諸具及甲胄以下。各樣軍物。別定解事將校。一一摘奸。臣又親審。自官可改者。隨頉造給。渠輩自備服着。亦爲換造。俾得鮮明之意。令別將嚴飭各番。而淨掃番廳。勿棄汚穢。審愼出入。恪勤守直等事。已爲傳令嚴束於每初日入直番將及正領等處。使之曉諭之意。敢啓。答曰。知道。
정조 4년
大司憲李𡊠。掌令盧瑞國。持平徐郁修李蘷。獻納宋樂。校理金履禧徐鼎修。副校理朴天行。正言姜宋民載。修撰姜彝正。副修撰李時秀啓曰。請喬桐府黜置罪人鄭致達妻。快正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島圍籬罪人龜柱。快加嚴鞫。快正王法。請削黜罪人洪樂純。爲先中途付處。措辭見上答曰。不允。
정조 4년
大司憲李𡊠。掌令盧瑞國。持平徐郁修李蘷。獻納宋樂。正言姜宋民載啓曰。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件七件事。亟停勿煩。
정조 4년
知中樞府事洪樂性疏曰。伏以。守宮之命。太僕提擧之除。荐降於一日之內。恩眷鄭重。惶感無地。第伏念。太僕之任。當此陵幸之時。旣未陪從。則不容虛縻也明矣。玆敢短章仰籲。伏乞聖明。俯垂諒察。亟賜處分。以重事體焉。臣無任屏營祈懇之至。答曰。省疏具悉。遞仍間。令該房考例稟旨。
정조 4년
庚子八月二十八日卯時。上御寶慶堂。右承旨入侍時。右承旨朴祐源。記事官金載瓚徐龍輔李集斗。以次進伏訖。上曰。戶判在家乎。在朝房乎知入。賤臣還奏曰。戶判昨日則待罪朝房。而今日則在家不進云矣。命退。承史以次出。
정조 4년
庚子八月二十八日辰時。上御寶慶堂。禮房承旨入侍時。左承旨徐有防。假注書趙興鎭。記事官徐龍輔李集斗。以次進伏訖。上曰。同副承旨入侍。同副承旨金宇鎭進伏。有防曰。京畿監司。橋樑摘奸事方出去。而肅拜單子未下。故尙爾待令矣。上命挾侍下肅單。有防曰。京畿監司。日前次對。以旗皷迎接事。有所仰達矣。其時有自兵房。更爲微稟之敎。故敢此仰達矣。上曰。旗皷迎接。勿爲待令事。分付。上曰。坡州防營標下軍兵有無知入。賤臣承命出回奏曰。防營有標下軍兵。而旗皷迎接之軍。衿川高陽楊州等邑軍云矣。上曰。實䤸廳草記。有稟處之敎。其間果知入耶。有防曰。以家遠之故。未及知來矣。命退。承史以次退出。
정조 4년
庚子八月二十八日申時。上御寶慶堂。坐直承旨入侍時。右副承旨李益烍。假注書趙興鎭。記事官金廷龍徐龍輔。以次進伏訖。上曰。戶房承旨入侍。出榻敎左承旨徐有防進伏。命益烍書傳敎曰。重任不可輕解。人言不必深引。兩日之內。七違召牌。處義雖急。分義亦豈不顧。兼戶曹判書蔡濟恭。從重推考。更卽牌招來待。書訖。命益烍先退。上曰。今番幸行。凡事一竝節省之意。前後申飭。不啻嚴截。該曹該道。果能依申飭奉行云耶。有防曰。前後飭敎。旣是嚴截。在下擧行之道。何敢一毫過濫乎。上曰。戶判事誠切悶。幸行在卽。而終不行公。必欲自劃而然耶。有防曰。未知何以定計。而以近日處義見之。似不出仕矣。上曰。豈不太過乎。有防曰。聖敎至當矣。命退。承史以次退出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨李亨元坐直。右副承旨李益烍坐。同副承旨金宇鎭坐。注書一員未差金載瓚仕。假注書趙興鎭仕直。事變假注書沈達漢仕。
정조 4년
徐有防啓曰。今此行幸時。本院印信。當爲齎去。禮曹印信一顆。留院時取用。何如。傳曰。允。
정조 4년
傳于金宇鎭曰。同副承旨入侍。
정조 4년
戶曹判書前望單子入之。金華鎭落點。
정조 4년
兵曹口傳政事。副司果單李運彬。
정조 4년
徐有防。以吏批言啓曰。新除授刑曹佐郞李昌中呈狀內。矣身已經本曹正郞。法不可冒據。斯速變通云。旣經本曹正郞。則揆以法例。不可仍置。依例改差。何如。傳曰。允。
정조 4년
李亨元。以吏批言啓曰。新除授安東縣監鄭趾煥戶奴呈狀內。素患關格之症。今忽闖發。時時昏絶。轉側須人。以此病狀。時月之內。萬無往赴之望云。身病旣如此。則有難强令赴任。依例罷黜。何如。傳曰。允。
정조 4년
有政。吏批。判書李福源進。參判徐浩修進。參議鄭志儉進。左副承旨李亨元進。以洪樂性爲判義禁。趙台鉉爲濟用判官。黃昌源爲南部都事。崔鎭夏爲溫陵令。尹載命爲典籍。申大尹爲景慕宮直長。尹博基爲繕工假監役。李漢棟爲熊川縣監。訓鍊都監提調單金華鎭。再政。以李秀夏爲監察。趙尙鎭爲刑曹正郞。李東賓爲刑曹佐郞。徐命全爲漢城主簿。鄭東協爲司僕主簿。魚用元爲尙衣主簿。申思運爲安東縣監。
정조 4년
兵批。判書李衍祥進。參判李聖圭病。參議申大升入直進。左副承旨李亨元進。兵批啓曰。知訓鍊今當差出。而擬望之人乏少。從二品竝擬望。何如。傳曰。允。以金鍾秀爲知事。鄭駿采爲訓鍊僉正。管城將單李得濟。再政。以具善復爲知訓鍊。吳毅常爲訓鍊副正。丁遇泰爲蛇渡僉使。宣傳官李尙謙李元謙李晢。
정조 4년
下備忘記曰。水操前後何限。而未有若今番之乖常。嶺閫纔已申飭。湖閫又復若此。若此則每一習操。船具則沈水。舟卒則渰死而後已。安用習之爲言哉。寧赴戰場之爲勝。揆以師律。萬萬駭然。況該水使之匿不以聞。尤極無狀。其罪狀。令監司査啓。邊將勘罪。大涉矇然。全羅監司徐有隣。從重推考。該僉使。依熊川縣監李汝翼例。捧傳旨。
정조 4년
金宇鎭。以時敏堂重建都監言啓曰。依傳敎。本都監堂郞以下。別單書入之意。敢啓。答曰。知道。
정조 4년
又以兵曹言啓曰。依傳敎。闕內入直訓鍊都監局別將把摠哨官內三廳將守門將銅龍門把摠哨官及昌慶宮入直本曹郞廳等番單子。中日入啓受點。回鑾後替直矣。動駕相値。初日已過。勢難替直。今八月二十九日受點人員。來九月初五日至。仍爲入直。巡將監軍。亦以來九月初一日受點人員。初四日至。以爲仍察。而來九月初二日初三日初四日至。大省記及別省記。依例修正。初一日。預爲入啓。京中軍號。亦以來九月初二日初三日初四日至。預爲啓下。留置政院。逐日頒布。隨駕所軍號。自隨駕所啓下頒布。來九月初六日。闕內各處番單子。回鑾翌日入啓受點後。分所單子。亦爲書入之意。敢啓。答曰。知道。
정조 4년
李亨元。以禁衛營從事官。以都提調意啓曰。本廳行首敎鍊官。先爲汰去。過齋後。令都提調決棍。敎鍊官陞差別武士。降定別武士事。命下矣。依下敎。行首敎鍊官李極齡。過齋後決棍次。先爲汰去。敎鍊官李英圭。降定別武之意。敢啓。答曰。知道。
정조 4년
又以訓鍊都監言啓曰。今九月初二日。永陵行幸時。銅龍門西營入直禁衛軍兵。及東營集春營入直御營軍兵。依前例以訓局餘軍。前期一日替代入直。還宮後還入直事。自兵曹節目。啓下矣。銅龍門軍一百名。把摠李潤章。哨官金若訥。西營軍四十名。哨官柳光斗。東營軍五十名。哨官李邦祐。集春營軍五十名。哨官李敬進率領。與禁御兩營軍兵。替代入直。而還宮後。替直之意。敢啓。答曰。知道。
정조 4년
又以禁衛營言啓曰。來九月初二日。永陵行幸時。本營騎士三番。步軍五哨隨駕事。自兵曹節目。啓下矣。外營各處入直將官軍兵等。依例除標信出用。銅龍門西營入直將官軍兵等。依定式。待標信出用。而兩處把守。則依兵曹節目。以訓鍊都監餘軍。前期一日替把。還宮後。還入直之意。敢啓。答曰。知道。
정조 4년
又以御營廳言啓曰。今此永陵行幸時。東營集春營入直軍兵。以訓局餘軍。前期一日替代事。自兵曹節目。啓下矣。來九月初一日。東營集春營入直將官軍兵。依定式。待標信出用。而與訓鍊都監餘軍替代。還宮後。還爲替直之意。敢啓。答曰。知道。
정조 4년
又以司僕寺內乘。以一二提調意啓曰。今此永陵行幸時。內乘二員。當爲隨駕矣。假內乘一員。令該曹依例口傳差出。使之入直。回鑾後卽爲減下。何如。傳曰。允。
정조 4년
大司憲李𡊠。大司諫趙時偉。掌令盧瑞國。持平徐郁修。獻納宋樂。持平李䕫。校理金履禧徐鼎修。副校理朴天行權以綱。正言宋民載姜。修撰姜彝正。副修撰李時秀啓曰。請喬桐府黜置罪人鄭致達妻。快正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。措辭見上答曰。不允。
정조 4년
大司憲李𡊠。大司諫趙時偉。掌令盧瑞國。持平徐郁修李蘷。獻納宋樂。正言宋民載姜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上答曰。不允。第六件七件事。亟停勿煩。
정조 4년
領中樞府事鄭弘淳箚曰。伏以。臣於筵中。伏承動駕後入直藥院之命。而退出後。伏見傳敎下者。令臣留都。仍爲藥院入直矣。在昔溫幸時。有大臣一員。爲元留都。他大臣一體留都之例。臣意謂今臣所受留都之命。似當爲一體留都矣。卽者扈衛別將。以聽傳敎辭緣來傳。而留都凡事。臣當專管。承旨分明爲言云矣。留都處在備邊司管領。扈衛軍官。結陣闕外。臣若身在闕中。專管留都。則不但事有難便。若値門閉以後。則內外相隔。扈衛所屬。便是無將之卒。其於事貌。尤甚掣肘。事勢所拘。不得不冒昧煩猥。敢此陳聞。以冀俯垂諒察。更賜處分焉。取進止。答曰。省箚具悉卿懇。箚辭如此。依所請。卿與李領敦寧。留都宜矣。仍傳曰。此批答。遣史官傳諭。
정조 4년
庚子八月二十九日辰時。上御寶慶堂。大臣入侍時。領議政金尙喆。左議政徐命善。右議政李徽之。左副承旨李亨元。記事官金載瓚徐龍輔李集斗。以次進伏訖。上曰。藥房都提調。同副承旨入侍。都提調鄭弘淳。同副承旨金宇鎭進伏。尙喆曰。夜間聖體。若何。上曰。有勝後一樣矣。服藥後頗有顯效矣。上曰。戶判事可悶矣。尙喆命善曰。臺言雖出於官師相規。而重臣似不敢遞出矣。自上雖加敦迫。而若不卽膺。則整理事。尤爲甚悶。上曰。從前見殫者幾遭乎。命善曰。此重臣。有浮於今番所遭者多矣。上曰。臺臣又以關西木事言之。未知此何故也。命善曰。重臣所謂仰不愧俯不怍云者。似過分數矣。上曰。本事果何如耶。弘淳曰。近來關西木八百同。以錢代捧。合爲八萬兩。以此貿木。則自有餘剰。故錢捧之弊。非今斯今矣。尙喆曰。今番陵幸時。非但目下雨勢之如此。初日路程。當爲百餘里。侵曉迫昏之際。聖躬之勞損。當如何。言念及此。萬萬悶迫。雖以百官軍兵之兩夜經宿。爲軫念之端。而排日往來。猶勝於趲程疾馳之行。臣等之意則初二日高陽宿所。初三日自陵所坡州宿所。翌日回鑾。事甚便好。敢此仰達矣。上曰。依爲之。出擧條命書傳敎曰。旣因大臣所奏。初二日高陽宿所。三日展拜。坡州宿所。翌日還宮爲定。今則可無侵曉迫昏之事。植炬一款。今無可論。切勿待令。出宮日。直詣高陽。亦無設晝停之事。以此分付。還宮日。以高陽爲晝停。淸潭晝停。亦無可論。亦令以此。分付畿營。尙喆曰。戶曹判書蔡濟恭。今番諫長論劾。有異一時官師之規。不能平說事理之聖敬。誠至當矣。開釋勉出。非不勤摰。而輔國重臣。事面自別。無怪其撕捱之至此。顧今行幸隔日。擧行時急。其在體下之道。恐不可一向靳持矣。上曰。然則禮使之道。執難强迫。許遞。可也。出擧條命書榻敎曰。戶曹判書蔡濟恭許遞。命書傳敎曰。戶曹判書前望單子入之。又命書傳敎曰。整理使出去。在今日云。新除授戶曹判書。待下批牌招謝恩。仍令辭朝。又命書傳敎曰。高陽郡墻垣新築。爲其除布帳之弊也。雖是宿所。布帳切勿待令。衙基陡高。民舍通望。此則只以排設房布帳。略加遮蔽事。預爲分付。尙喆曰。江界貢蔘減數事。備局草記批答中。有相議內局。更爲稟處。命下矣。今此內局蔘二斤特減之命。雖出於爲民損上之德意。第伏念藥院所納。事體自別。而有此蠲減之敎。則政府之依前仍捧。揆以道理。實涉未安。臣等之意則以藥院一斤。政府一斤。參半除減。恐似得宜矣。依此擧行之意。分付。何如。上曰。草記批答已及之。此非若此之事。以內局蔘二斤。減貢。可也。出擧條命退。諸臣以次出。
정조 4년
庚子八月二十九日巳時。上御寶慶堂。奉審承旨入侍時。左承旨徐有防。假注書趙興鎭。記事官徐龍輔李集斗。以次進伏訖。上曰。同副承旨入侍。同副承旨金宇鎭進伏。上命宇鎭。書傳敎曰。時敏堂改建。事體重大。豈可不爲。而適値免歉之時。海湖民役。實涉重難。姑不斫一株運一材者此也。隔蔽爲急。行閣略已建立云。修粧則待明春擧行。海西湖西材木斫伐。更待年豐爲之。遣備郞定差員等事。一竝置之。今則行閣。旣已蓋瓦。而時敏堂始役。不知當在何時。重建都監撤罷。又命書傳敎曰。重建都監堂郞。以二員役工匠書啓。勿出朝報又命書傳敎曰。明春行閣修粧時。今番都監堂郞。入來監董事。分付。勿出朝報上曰。時敏堂事體重大。故不可不重建。而役處浩大。度支經費。不可不念。故行閣之役停止。待明春欲經紀。而在昔孝廟朝。纔經兵亂。國用之蕩盡。民力之罄竭無餘地。而時御所重修之役。一時經紀。內以亭榭。外以殿閣。無非孝廟朝營建。今則度支收租之數。比諸其時加增。而不啻數三萬包。而數十間時敏堂重建。不無財力難支之慮。實莫知其故也。有防等曰。殿下凡於國用。務從節省。故聖敎如此。臣等不勝欽仰之地。上曰。今番行幸時。雖高陽宿所。少無貽弊云乎。有防曰。俄聞畿伯之言。則出宮時宿所。以坡州磨鍊。回還時宿所。以高陽磨鍊。則毋論先後。高陽宿所一也。凡諸擧行。別無靡費之端云矣。上曰。然則出宮時以高陽宿所。改磨鍊以入。可也。有防曰。然則儀注更爲書入乎。上曰。置之。出宮時刻。更爲定入。仍命書傳敎曰。再明日聚軍。日出後爲之事。分付。又命書傳敎曰。出宮後。建陽門除標信權開。以爲守宮從事官行巡之地。今番大臣。旣在闕中。守宮所若有不時擧行之事。就議。一邊擧行後狀聞。近日火禁。尤宜申飭處。另加嚴飭。又命書傳敎曰。分設之後。首尾數十日擧行。極爲勤幹。宜有嘉尙之道。昌慶宮入直兵曹郞廳呂萬永李顯模陞敍。集賢門哨官申大坤李永耇復職調用。又命書傳敎曰。俄者大臣入侍。旣有酬酢。慈殿湯劑。連日煎入之時。藥院不可無提調。而提調以整理使進去。都提調留都。仍令藥院入直。命退。諸臣以次退出。
정조 4년
行都承旨鄭昌聖齋宿。左承旨徐有防齋直。右承旨朴祐源齋宿。左副承旨李亨元齋宿。右副承旨李益烍齋宿。同副承旨金宇鎭齋直。注書金載瓚齋宿一員未差。假注書趙興鎭齋直。事變假注書沈達漢仕。
정조 4년
李亨元。以都摠府言啓曰。今日入直內三廳武兼禁軍及軍兵等。當爲中日習射。而永陵親祭齋戒相値。不得爲之之意。敢啓。傳曰。知道。
정조 4년
傳于徐有防曰。京畿監司留待。
정조 4년
傳于徐有防曰。京畿監司入侍。
정조 4년
傳于李亨元曰。行幸時。諸凡擧行。必多苟艱。訓鍊副正吳毅常。僉正鄭駿采。仍任前職。
정조 4년
兵曹口傳政事。宣傳官吳毅常鄭駿采。仍任事承傳。
정조 4년
傳于金鎭宇曰。承旨入侍。
정조 4년
傳于鄭昌聖曰。戶房承旨入侍。
정조 4년
李亨元。以兵曹言啓曰。今此陵幸時。左邊捕盜大將李柱國。右邊捕盜大將李昌運。俱爲領軍隨駕矣。限回鑾間。留都訓鍊大將具善復。姑令兼察。何如。傳曰。允。
정조 4년
李亨元啓曰。因兵曹草記。今此陵幸時。左邊捕盜大將李柱國。右邊捕盜大將李昌運。俱爲領軍隨駕矣。限回鑾間。留都訓鍊大將具善復。姑令兼察事。允下矣。訓鍊大將具善復。卽爲牌招。以爲聽傳敎之地。何如。傳曰。允。
정조 4년
傳于金宇鎭曰。差備內官。令該府處之。
정조 4년
李亨元。以兵曹言啓曰。今日都監別單。別看役丁遇泰。以加資承傳。而臣曹以邊將承傳錯聽。誤擬至於受點之境。臣之矇不照檢。惶恐待罪。而原單子勿施。何如。傳曰。旣有他承傳。昨日照擬。未免錯聽。而未可謂之違式。卿則勿待罪。丁遇泰望勿施。依許圭之例。待近地邊將限滿卽擬。蛇渡僉使之代。口傳擬入。
정조 4년
兵曹口傳政事。鄭東仁爲蛇渡僉使。
정조 4년
李亨元。以禁衛營言啓曰。依時敏堂重建都監別單判下。本營別武士韓道聖處。米一石木綿三疋。優數施賞之意。敢啓。答曰。知道。
정조 4년
又以禁衛營言啓曰。今九月初二日。永陵幸行時。本營騎士三番步軍五哨隨駕矣。本營則千摠李樸。哨官廉億齡黃處垕。敎鍊官鄭德善。工匠牙兵二十六名。露梁牙兵十四名。兼別破陳二名。率領入直。南別營則哨官金爀。別騎衛二人。露梁牙兵十名率領守直。火藥庫則哨官韓吉謩。別破陣八名。兼別破陣六名。率領守直之意。敢啓。答曰。知道。
정조 4년
又以扈衛廳別將。以留都大臣領敦寧府事李溵。領中樞府事鄭弘淳意啓曰。臣等承命留都。一依兵曹啓下事目。臣溵。率領扈衛軍官軍士。今日申時量。結陣扈衛之意。敢啓。答曰。知道。
정조 4년
又以。扈衛別將。以留都大臣意啓曰。明日大駕擧動後。都城各門。向曛而閉。啓東時開事。已自兵曹啓下矣。城門旣已早閉晩開。則巡邏亦當早發而晩罷。待南山擧熢火發巡。趁啓東時撤還。此意令漢城府知委各部。使閭巷人。預爲知悉。亦爲分付於留都軍門。何如。傳曰。允。
정조 4년
又以守禦廳言啓曰。今此永陵幸行時。各營諸色標下餘軍。量宜作隊。將官領率留待。入直本營事。自兵曹。節目啓下矣。本廳中軍具以謙。以摠管隨駕。左別將許侙以內乘隨駕。故以右別將李陽運。姑爲兼中軍。別破陣四十名。標下軍四十名。量宜作隊。領率將官。今月初一日申時量。依例留營入直之意。敢啓。答曰。知道。
정조 4년
司諫李恒祚疏曰。伏以。臣姿本無似。最居人下。特蒙先大王如天之洪造。出入從班。二十七年于玆。而未嘗出一言論一事。仰答萬一。逮夫我聖上嗣服之後。恩私所被。間叨言責。而爲覲耿光。數度登筵。徒不過謄傳而退。涓露塵刹。終始莫效。俯仰慙恨。若無所容。噫。愛君憂國。秉彝所同。臣雖至愚不肖。只此一心。炳炳如丹。而第臣蒲柳之年。已迫衰退。狗馬之疾。漸成癃癈。重以鼻齄面赤。自知醜惡。不合於近侍。此則日月之明。亦必記有之矣。近因節換。宿祟風痺。一倍添劇。痰滯而呼吸喘急。氣眩而精神迷瞀。宛轉床笫。作一籧篨。此際忽伏奉承政院成貼諭旨。以臣爲司諫院司諫。馹召臨門。榮動隣里。臣且惶且感。莫省攸措。揆以義分。宜卽竭蹶登途。以伸叩謝之沈。況當先陵幸行。日期已屆。雖職在散列。身滯郊甸者。莫不奔走道路。祗肅送迎。而臣則官忝法從。義當陪扈。豈敢不顚倒趨承。而以此垂死之病形。萬無自力蠢動之望。虧分闕禮。跡涉漫蹇。有臣如此。生不如死。玆敢疾聲仰籲於天地父母之間。伏乞聖慈。俯賜鑑諒。削臣所帶之職。俾尋生路。治臣逋命之辜。以肅朝綱。不勝大幸。臣方祈免。不宜贅他。而憂憤所激。敢此附陳。惟聖明垂察焉。嗚呼。殿下謂合啓中諸賊。有可容貸而尙不可以辟耶。啓草盈握。亦旣生毛一味寬假。至今偃息。國體所在。寧容若是。此固群下不能回天之罪。而臣愚死罪。竊以爲我聖明。亦有以導之也。以私恩而不忍加誅。屈公法而長事靳允。人心靡所底定。亂孼無以知畏。識者久益寒心。果然柱翼事出矣。噫。彼柱翼。卵育於禧賊。卒徒於量能。族近而情密。肚連而意合。敢於諸賊伏法之後。未忍以加諸惡逆之目。附記之中。惟意逞凶明義之書。隱然角勝。以斃爲死。爵號仍舊。是可忍也。孰不可忍也。將心自露。逆節已綻。而循例拿鞫。遽命酌處。三尺之律。失之太寬。神人之憤。姑置勿論。世道之憂。庸有旣哉。伏乞穆然深思。廓揮乾斷。傳古之啓。設鞫之請。竝賜允兪焉。臣無任屏營祈懇之至。答曰。省疏具悉。所陳前已悉諭。爾其勿辭。上來察職。
정조 4년
庚子九月初一日卯時。上御寶慶堂。禮房承旨入侍時。左承旨徐有防。記事官金載瓚徐龍輔李集斗。以次進伏訖。有防曰。昨日都監別單中。別看役丁遇泰以加資承傳。鄭東仁丁仁希。以邊將除授。承傳命下。而兵曹未詳別單之付標。只憑吏曹之錯傳。至以丁遇泰備擬受點。以致加資。邊將一時疊受之擧。事極不審。該曹已以勿施草記。而其當初矇未照檢之責。在所難免。兵曹判書李衍祥。從重推考。何如。上曰。依爲之。出擧條有防曰。陵幸時守宮大將。例於申時入闕。今番亦依此爲之乎。上曰。然矣。命退。承史以次出。
정조 4년
行都承旨鄭昌聖隨駕宿。左承旨徐有防隨駕直。右承旨朴祐源隨駕宿。左副承旨李亨元隨駕宿。右副承旨李益烍隨駕宿。同副承旨金宇鎭隨駕直。注書一員未差金載瓚隨駕宿。假注書趙興鎭隨駕直。事變假注書沈達漢守宮直。
정조 4년
上在高陽郡。停常參經筵。
정조 4년
大駕。詣高陽入別宮後。政院玉堂藥房朝廷二品以上六曹堂上兩司長官口傳問安。答曰。知道。
정조 4년
傳于李亨元曰。司僕擧行。萬萬寒心。莫重奉命。有此無前之事。提調推考。一提調。係是大臣。勿捧傳旨。
정조 4년
吏曹口傳政事。以蔡弘履爲同義禁。
정조 4년
李亨元。以兵曹言啓曰。依下敎。隨駕禁軍及駕後禁軍。與武藝別監內吹兼內吹招搖旗手標下軍兵等處。解渴分饋之意。敢啓。傳曰。知道。
정조 4년
庚子九月初二日辰時。上幸永陵擧動入侍時。行都承旨鄭昌聖。左承旨徐有防。右承旨朴祐源。左副承旨李亨元。右副承旨李益烍。同副承旨金宇鎭。記事官金載瓚。假注書趙興鎭。記事官鄭東浚李集斗。以次序立訖。上具戎服乘輿。出仁和門。詣仁政門外。左通禮。跪啓請降輿乘馬。上降輿乘馬出敦化門外。上曰。藥房都提調進前。藥房都提調鄭弘淳進前。上曰。卿則守宮。醫官吳道炯。使之入直。宜矣。弘淳曰。依下敎擧行。而回鑾前。凡百擧行。當以狀啓仰達矣。上曰。唯。大駕至慕華館。上曰。禁府堂上有實恙人。許遞。卽爲口傳差出。出駕前下敎賤臣。承命出持禁府堂上望筒入之。上落點蔡弘履。仍命書駕前下敎曰。新除授禁府堂上。先隨駕後謝恩。上入高陽別宮後。上曰。禁喧之前後申飭。何如。而又復如前。誠甚駭然矣。亨元曰。咫尺帳殿。喧聒狼藉。事極可駭。當駭禁喧郞廳。記過。何如。上曰。依爲之。出擧條上曰。整理使入侍。出榻敎上曰。京畿監司。各務差使員入侍。出榻敎整理使金華鎭。京畿監司李鎭衡。水原府使金文淳。通津府使成玉。楊州牧使鄭存中。高陽郡守林重遠。交河郡守洪載淵。以次進伏訖。上下詢職姓名。仍敎曰。此是收穫之節。當此遠陵動駕。必有多少民弊。未知何如耶。鎭衡曰。自上慮有民弊。屢下飭敎。故凡諸擧行。皆從省便。別無貽弊之端矣。上命各差員先退。上謂華鎭曰。卿新除未幾。臨急出來。整理等節。能無窘速之患乎。華鎭曰。前後下敎。務從省費。故臣曹擧行。別無窘迫之弊矣。上曰。今日出宮時。承旨班在禁軍陣後。圖式頒下之後。如是雜亂。極爲駭然。祐源曰。班次圖定式之後。不能依圖式排班。禁軍之在政院班前者。事甚可駭。兵曹判書李衍祥。記過。何如。上曰。依爲之。上曰。摠戎使徐有寧。明日大駕詣坡州宿所前。來待於坡州事。分付。仍命給標信。送宣傳官。命退出。諸臣以次退出。
정조 4년
上在坡州牧。停常參經筵。
정조 4년
大駕詣永陵入齋室後。政院玉堂藥房朝廷二品以上六曹堂上兩司長官口傳問安。答曰。知道。
정조 4년
大駕詣坡州牧。入別宮後。政院玉堂藥房口傳問安。答曰。知道。
정조 4년
傳于徐有防曰。實注書。事過後。令該府。禁推。
정조 4년
兵曹口傳政事。都摠府都事李元謙。宣傳官尹敬喆相換。
정조 4년
下備忘記曰。旣有昨年領相出擧條定奪之事。陵行時。闕門城門。因事留門之時。守宮承旨。請出慈旨。符驗於慈殿後。開閉爲定。此乃申復續典令式。固可按而行之者。有何廣求古例之擧乎。昨日信箭宣傳官擧烽時。到城門而轉相遲滯。四更二點。始乃開門云。此已萬萬稽忽。而不徒此也。赴陣摠帥。至五更不出。尙無消息云。此等易爲擧行之事。如是忙亂。將安用守宮政院兵曹爲哉。當該承旨及入直堂上罷職。其代。卽爲口傳差出。使之先入直後謝恩。
정조 4년
吏曹口傳政事。朴師崙爲兵曹參知。
정조 4년
守宮承旨望。以李致中爲承旨。
정조 4년
李亨元。以兵曹言啓曰。依下敎。隨駕禁軍及駕後禁軍武藝別監內吹兼內吹招搖旗手。標下軍兵等處。設粥以饋之意。敢啓。答曰。知道。
정조 4년
庚子九月初三日辰時。上自高陽宿所。詣永陵擧動入侍時。行都承旨鄭昌聖。左承旨徐有防。右承旨朴祐源。左副承旨李亨元。右副承旨李益烍。同副承旨金宇鎭。記事官金載瓚。假注書趙興鎭。記事官鄭東浚李集斗。以次序立訖。上具戎服乘馬。詣永陵入齋室。命宇鎭書傳敎曰。觀此摠戎使狀啓。本營留陣以千摠兼中軍差下。使之代領云。代主將司令。事面不但重大。況宮城守護。體例自別。西郊陵行管城將。例不得擅離云。而今則不可膠守常例。摠戎中軍李得濟。卽爲馳進留陣所。領軍事。下諭。承史以次退出。
정조 4년
庚子九月初三日午時。上詣陵所。奉審後。仍行酌獻禮。入侍時。行都承旨鄭昌聖。左承旨徐有防。右承旨朴祐源。左副承旨李亨元。右副承旨李益烍。同副承旨金宇鎭。記事金載瓚。假注書趙興鎭。記事官鄭東浚李集斗。以次侍立訖。上具翼善冠淺淡服烏犀帶。乘輿詣紅箭門外。降輿就望陵位。行望陵禮。詣陵上。碑閣奉審訖。入幄次。執禮告殿下出就位。上就版位立。行四拜禮。詣香案前。三上香。灌地奠酌。大祝跪讀祭文訖。上俯伏興。出就版位立。亞獻官行亞獻禮。終獻官行終獻禮。大祝奉祭文出。上詣望燎位。焚祝。執禮讀禮畢。上就辭陵位。行辭陵禮。出自紅箭門。乘輿入齋室。上曰。兵曹判書入侍。李衍祥進伏。上曰。卿除拜不久。生疎固其勢也。而班次之錯亂。衛內之喧聒。有係師律朝綱。回鑾時。則各別申飭。毋或如出宮時也。命亨元書傳敎曰。自本陵洞口。至崇禮門外。捧上言。又命書傳敎曰。侍衛百官揷羽。仍命退。諸臣以次退出。